**Yipsi Moreno** (s. 19. marraskuuta 1980 Camagüey, Kuuba) on kuubalainen moukarinheittäjä.

Moreno aloitti yleisurheiluharjoittelun Cerro Pelado -urheilukoulussa ja muutti kotoaan 11-vuotiaana. 14-vuotiaana hän aloitti moukarinheiton harjoittelun ja voitti nuorten Pan-Amerikan kisat vuonna 1997. Seuraavana vuonna hän oli neljäs yleisurheilun nuorten MM-kisoissa Annecyssä. Moreno heitti 29. toukokuuta 1999 nuorten maailmanennätyksen 66,34. Hän sijoittui samana vuonna toiseksi Pan-Amerikan kisoissa ja osallistui Sevillan MM-kisoihin, jossa oli loppukilpailussa kahdeksastoista. Hän sijoittui Sydneyn olympialaisissa neljänneksi tuloksella 68,33 ja voitti maailmanmestaruuden Edmontonin MM-kisoissa 2001 heitettyään ennätyksensä 70,65. Saman vuoden universiadeissa hän oli toinen. 2002 hän heitti toiseksi yleisurheilun maailmancupissa ja uusi maailmanmestaruutensa Pariisin MM-kisoissa 2003 tuloksellaan 73,33. Hän voitti samana vuonna Pan-Amerikan kisat ja voitti loppukaudesta IAAF:n yleisurheilufinaalin tuloksella 73,42. Hänet valittiin samana vuonna Kuubassa vuoden urheilijaksi.

Moreno voitti olympiahopeaa Ateenan olympialaisissa tuloksella 73,36 häviten Venäjän Olga Kuzenkovalle. Vuonna 2005 hän kärsi jalkavammasta, mutta sijoittui siitä huolimatta alun perin toiseksi Helsingin MM-kisoissa. Kilpailun voitti alun perin Olga Kuzenkova, mutta hänen suorituksensa hylättiin vuonna 2013 dopingin käytön vuoksi ja Moreno nousi voittajaksi. Kauden 2005 lopussa hän voitti IAAF:n yleisurheilufinaalin tuloksellaan 74,75. 2006 hän oli kolmas sekä IAAF:n yleisurheilufinaalissa sekä yleisurheilun maailmancupissa. Vuonna 2007 hän saavutti Osakan MM-kisoissa hopeaa, Pan-Amerikan kisoissa kultaa ja IAAF:n yleisurheilufinaalissa voiton. Pekingin olympialaisissa 2008 Moreno sijoittui alun perin toiseksi, mutta nousi myöhemmin voittajaksi kun Aksana Mjankova hylättiin dopingin takia vuonna 2016. Vuoden 2008 IAAF:n yleisurheilufinaalin Moreno voitti tuloksella 74,09.

Moreno sijoittui kolmanneksi maanosien cupissa 2010. Daegun MM-kilpailuissa 2011 hän sijoittui neljänneksi tuloksella 74,48. Saman vuoden Pan-Amerikan kisoissa hän voitti kultaa tuloksella 75,62. Lontoon olympialaisissa 2012 hän sijoittui kuudenneksi tuloksella 74,60. Hän oli kuudes myös Moskovan MM-kilpailuissa 2013.

Morenon ennätys on 76,62, minkä hän heitti 9. syyskuuta 2008 Zagrebissa. Hän lopetti uransa kauden 2014 jälkeen.

Henkilökohtaiset ennätykset
---------------------------

* Moukarinheitto: 76,62 (2008)

Lähteet
-------

1. 1 2  Yipsi Moreno Kansainvälinen yleisurheiluliitto.  (englanniksi)
2. 1 2
3. ↑  Uransa lopettaneille olympiavoittajille kilpailukieltoa dopingrikkomusten vuoksi *yle.fi*.  2.4.2013. Yle Urheilu. Viitattu 18.6.2013.
4. 1 2  Yipsi Moreno *tilastopaja.org*. Viitattu 17.8.2013. (englanniksi)[vanhentunut linkki]
5. ↑  IOC sanctions seven athletes for failing anti-doping tests at Beijing 2008 and London 2012 - Olympic News *International Olympic Committee*.  21.4.2017. Viitattu 9.12.2017. (englanniksi)
6. ↑  Beijing 2008 hammer throw women - Olympic Beijing 2008 Athletics *International Olympic Committee*.  3.6.2017. Viitattu 9.12.2017. (englanniksi)
7. ↑  Moreno hangs up her hammer *iaaf.org*.  25.11.2014. Viitattu 9.12.2017.

  

Naisten moukarinheiton olympiavoittajat

|  |
| --- |
| 2000: Kamila Skolimowska |
2004: Olga Kuzenkova |
2008: Yipsi Moreno |
2012: Anita Włodarczyk |
2016: Anita Włodarczyk |
2020: Anita Włodarczyk |

Naisten moukarinheiton maailmanmestarit

|  |
| --- |
| 1999: Mihaela Melinte |
2001: Yipsi Moreno |
2003: Yipsi Moreno |
2005: Yipsi Moreno |
2007: Betty Heidler |
2009: Anita Włodarczyk |
2011: Tatjana Lysenko |
2013: Anita Włodarczyk |
2015: Anita Włodarczyk |
2017: Anita Włodarczyk |
2019: DeAnna Price |
2022: Brooke Andersen |


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |